| Clupeidos*Clupeidae* |
| --- |
| **Arenque** *Clupea harengus*
Sardiña Sardina pilchardus**Sardiña** *Sardina pilchardus* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Paracanthopterygii |
| Orde: | Clupeiformes |
| Suborde: | Clupeoidei |
| Familia: | **Clupeidae**Cuvier, 1817 |

 |
| Subfamilias |
| * *Alosinae*
* *Clupeinae*
* *Dorosomatinae*
* *Dussumieriinae*
* *Pellonulinae*
 |

A dos **clupeidos** (*Clupeidae*) é unha familia de peixes teleósteos da orde dos clupeiformes que comprende numerosas especies distribuídas por todos os mares do mundo, entre elas os **arenques** e as **sardiñas** que son dos máis importantes peixes capturados para a alimentación.

Apareceron por primeira vez no rexistro fósil no eoceno inferior, durante o terciario inferior.

Etimoloxía
----------

O nome da familia, *Clupeidae* foi establecido por Cuvier en 1817, e está formado, como todos os nomes científicos das familias de animais, sobre a base do nome do xénero tipo, neste caso *Clupea*, ao que se engade a desinencia do latín científico *-idae*. (O significado do nome da familia é "os semellantes aos *Clupea*").

O xénero *Clupea* foi establecido por Linneo, quedando definiticamente consagrado na 10ª edición do seu *Systema Naturae*, en 1758: Linnaeus, C. (1758): *Systema Naturae per regna tria naturae, secundum classes, ordines, genera, species, cum characteribus, differentiis, synonymis, locis.* Editio decima, reformata. Laurentius Salvius: Holmiae. ii, 824 pp. edición e data que marcan o inicio da taxonomía e nomenclatura zoolóxica modernas.

Linneo tomou no nome talvez de *clupea*, nome dun pequeno peixe de auga doce citado por Plinio, e que podería ser a zamborca, ou máis probabelmente, sexa unha adaptación de *clupeus* ou *clipeus*, *-ei* (masculino) ou *clipeum*, *-ei* (neutro), voces que significan "escudo", "defensa", "protección" (recordemos os *clipeatus*, *-a*, *-um*, os lexionarios armados de escudos), en alusión ás grandes escamas (en relación ao tamaño do animal) que cobren o corpo destes peixes.

En canto ao sufixo neolatino *-idae* deriva do latín clásico *-idae*, plural de *-ides*, sufixo patronímico masculino derivado do grego antigo -ιδαι *-idai*, plural de -ιδης *-ides*, cos mesmos ignificados.

Características
---------------

*Sardinella aurita*.
*Alosa sapidissima*.
*Sprattus sprattus*.
**Arenques** (*Clupea harengus*).
**Sardiñas** (*Sardina pilchardus*).
Conserva de sardiñas en aceite.
Clupeido fósil do eoceno.
O corpo dos clupeidos é fusiforme, menos esvelto que o dos engráulidos, cos que comparten suborde, de contorno arredondado nuns casos ou fortemente comprimido noutros, e alcanza tamaños que varían entre os 2 cm nalgunhas especies e os 75 cm doutras.

Presentan unha única aleta dorsal, pequena, situada na parte central do lombo, coas aletas pelvianas emprazadas máis ou menos por debaixo da base da aleta dorsal, aínda que nalgunhas especies están ausentes tanto estas como aquelas. Todas aletas teñen raios brandos, sen espiñas.

Carecen de liña lateral, porén poden percibir e identificar a dirección das ondas sonoras, e as da presión da auga, coa axuda da vexiga natatoria, que está conectada co oído medio mediante un conduto.

As escamas son grandes e de tipo cicloide (é dicir, de liñas de crecemento concéntricas, e tacto suave cando se tocan), formando escudos abdominais (que dan o nome á familia); a cabeza no ten escamas. Cando teñen dentes, son pequenos ou diminutos.

Hábitat e bioloxía
------------------

Habitan en todos os mares do mundo, pero principalmente nos mares tropicais, entre os 70º de latitude norte e os 60º de latitude sur (máis de 180 dos membros dos máis de 200 cos que conta a familia). Porén, algunhas especies son duciacuícolas e outras anádromas.

Adoitan vivir cerca da costa, agrupados en grandes bancos. Case todas as especies se alimentan de pequenos animais planctónicos.

Taxonomía
---------

A familia dos *Clupeidae* comprende máis de 200 especies, que se agrupan en 22 xéneros distribuídos en 5 subfamilias:

* *Alosinae*
* *Clupeinae*
* *Dorosomatinae*
* *Dussumieriinae*
* *Pellonulinae*

En Galicia
----------

Nas nosas costas están citadas as seguintes especies:

* *Alosa alosa*, a **zamborca**, **sabela**, **tasca**, **nai da sardiña**  ou **sábalo**.
* *Alosa fallax*, moi semellante á anterior, e chamada tamén **zamborca**  e **sabela**.
* *Sardina pilchardus*, a **sardiña**
* *Sprattus sprattus*, a **trancha**, **trancho**  ou **espadín**.

Importancia comercial
---------------------

Os clupeidos representan unha das máis importantes familias de peixes de interese pesqueiro e comercial. Baste dicir que, de feito, só os arenques subministran máis dun terzo da produción pesqueira mundial (uns 20 millóns de toneladas, aínda que as capturas flutúan bastante segundo os anos).

O aproveitamento é fundamentalmente para a alimentación humana, pero tamén son capturados para obter aceites ou fariñas de peixe con usos industriais.

Notas
-----

1. ↑  Whitehead, P. J. P. (1985): *FAO species catalogue. Vol. 7.* Clupeoid fishes of the world (suborder Clupeioidei). An annotated and illustrated catalogue of the herrings, sardines, pilchards, sprats, shads, anchovies and wolf-herrings. Part 1 - Chirocentridae, Clupeidae and Pristigasteridae. FAO Fish. Synop. **125** (7/1), 303 pp. Roma: FAO.
2. ↑  Gaudant, J. (1991): "Paleontology and history of clupeoid fishes" en H. Hoestlandt (ed.): *The freshwater fishes of Europe*, pp. 32-44. Wiesbaden: Aula Verlag.
3. ↑  *Clupea* Linnaeus, 1758 en SIIT. *(en inglés)*
4. ↑  *Systema Naturae* (Ver en liña)
5. ↑  En nomenclatura, *Clupoea* pode tomarse en masculino, feminino ou neutro. Véxase a *Lista de especies do xénero* en FissBase *(en inglés)*
6. 1 2 3 4  Muus, Bent. J. *et al.* (1998), pp. 87-94.
7. ↑  Que viven principalmente en auga salgada pero que remontan os ríos para se reproducir.
8. ↑  *Clupleidae* en SIIT. *(en inglés)*
9. ↑  Solórzano *et. al.* (1988), pp.18-19.
10. 1 2  "Dicionario da RAG". Arquivado dende o orixinal o 22 de xullo de 2013. Consultado o 05 de agosto de 2013.
11. 1 2 3 4 5 6 7  Ríos Panisse (1977), pp. 210-218.
12. 1 2 3 4 5  Rodríquez Solórzano (1983), p. 62.
13. 1 2  Lahuerta e Vázquez (200), p. 65-
14. 1 2  Rodríguez Villanueva *et al.* (1995), pp. 24-25.
15. ↑  Rodríquez Solórzano (1983), p. 61.
16. ↑  Lahuerta e Vázquez (2000), p. 164.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Clupeidos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Clupeidos*** |

### Bibliografía

* Lahuerta Mouriño, F. e Vázquez Álvarez, F. X. (2000): *Vocabulario multilingüe de organismos acuáticos*. Santiago de Compostela: Xunta de Galicia. ISBN 84-453-2913-8, p. 190.
* Muus, Bent J.; Jørgen G. Nielsen; Preben Dahlstrøm e Bente O. Nyström (1998): *Peces de mar del Atlántico y del Mediterráneo*. Barcelona: Ediciones Omega. ISBN 84-282-1161-2.
* Nelson, Joseph S. (2006): *Fishes of the World*. John Wiley & Sons, Inc. ISBN 0-471-25031-7.
* Ríos Panisse, M. C. (1977): *Nomenclatura de la flora y fauna marítimas de Galicia. I Invertebrados y peces.* Santiago: Universidad de Santiago de Compostela. ISBN 84-7191-008-X.
* Rodríguez Solórzano, Manuel; Sergio Devesa Regueiro e Lidia Soutullo Garrido (1983): *Guía dos peixes de Galicia*. Vigo: Editorial Galaxia. ISBN 84-7154-433-4.
* Rodríguez Villanueva, X. L. e Xavier Vázquez (1995): *Peixes do mar de Galicia. (III) Peixes óseos (continuación)*. Vigo: Edicións Xerais de Galicia. ISBN 84-7507-870-2.
* Solórzano, Manuel R[odríguez]; José L. Rodríguez, José Iglesias, Francisco X, Pereira e Federico Álvarez (1988): *Inventario dos peixes do litoral galego (Pisces: Cyclostomata, Chondrichthyes, Osteichthyes).* O Castro-Sada, A Coruña: Cadernos da Área de Ciencias Biolóxicas (Inventarios). Seminario de Estudos Galegos, vol. IV. ISBN 84-7492-370-0.
* Xunta de Galicia (1999): *Guía do consumidor de peixe fresco*. Consellería de Pesca, Marisqueo e Acuicultura.

### Outros artigos

* Clupeiformes

### Ligazóns externas

* *Clupeidae* en FishBase. *(en inglés)*
* *Clupaidae*en ITIS. *(en inglés)*

|  |  |
| --- | --- |
| Control de autoridades | 
* Wd: Q27141
* AAT: 300310608
* BNCF: 37033
* BNF: 12099443v
* BRE: 3546642
* EBID: ID
* GEC: 0091366
* LCCN: sh85027240
* MAG: 2781339230
* NKC: ph799913

 |

|  |  |
| --- | --- |
| Identificadores taxonómicos | 
* ADW: Clupeidae
* BioLib: 15522
* Dyntaxa: 2001984
* EOL: 6893
* EPPO: 1CLUPF
* FE: 12019
* FE-New: ID
* Fossilworks: 53981
* GBIF: 7332
* iNaturalist: 49236
* IRMNG: 115584
* ITIS: 161700
* NBN: NBNSYS0000159719
* NCBI: 55118
* Plazi: ID
* Soortenregister: 138771
* uBio: 114062
* WoRMS: 125464

 |